Για για τον ποδοσφαιριστή, δείτε: Γιώργος Οικονομίδης (ποδοσφαιριστής).  

Ο **Γιώργος Οικονομίδης** (Αθήνα, 22 Μαΐου 1916 - 22 Απριλίου 1985) ήταν Έλληνας κονφερασιέ, τραγουδιστής, σεναριογράφος και εκφωνητής ραδιοφώνου. Σπούδασε νομικά αλλά γρήγορα τον τράβηξε η "παρουσίαση".

Καριέρα
-------

Σε νεαρή ηλικία έπαιζε ποδόσφαιρο στην ανεπίσημη "Δάφνη" κι έπειτα έγινε για λίγο διαιτητής. Μυήθηκε και «εκπαιδεύτηκε» ως κονφερασιέ στην περίφημη Μάνδρα του Αττίκ όπου και κέρδισε τα πρώτα του χειροκροτήματα. Ξεκίνησε τις παρουσιάσεις σε θέατρα, σε διάφορα κέντρα διασκεδάσεως και αναψυκτήρια ή σε εκδηλώσεις στα τέλη της δεκαετίας του 1930. Το 1940 έγραψε τους στίχους στο τραγούδι «Στη Ρώμη» (Κορόϊδο Μουσολίνι) το οποίο, όπου ακουγόταν, αναπτέρωνε το ηθικό όλων των Ελλήνων κατά τη διάρκεια του ελληνοϊταλικού πολέμου (οι στίχοι του δημοσιεύτηκαν στην εφημερίδα *Η Βραδυνή*). Το τραγούδι ήταν ιταλικό με τίτλο «Reginella Campagnola» (η χωριατοπούλα Ρετζινέλα) και τη μουσική του την είχε γράψει ο Έλντο ντι Λάζαρο. Συνεργάστηκε με τον Κώστα Πρετεντέρη και μαζί έγραψαν πληθώρα θεατρικών επιθεωρήσεων που έγιναν μεγάλες επιτυχίες. Στις αρχές του 1950 ο Γιώργος Οικονομίδης, εκτός από πολύ δημοφιλής στα βαριετέ και στις πίστες, ήταν και ο πιο επιτυχημένος και δημοφιλής άνθρωπος του ραδιοφώνου, ο πρώτος πραγματικός σταρ που έβγαλε αυτό το μέσο στην Ελλάδα, κυρίως με τα νέα ταλέντα του και όχι μόνο.  Μέσα από την εκπομπή του *Νέα ταλέντα* έδινε την ευκαιρία σε νέους να αναδειχθούν. Από αυτή την εκπομπή "βγήκαν" πολλά ταλέντα όπως η Νάνα Μούσχουρη, ο Χάρρυ Κλυνν, ο Γιάννης Βογιατζής κ.ά. Έχει γράψει σενάρια και έχει πρωταγωνιστήσει σε αρκετές ταινίες. Χαρακτηριστικό του ήταν το σλόγκαν "Φίλοι μου αγαπημένοι, γεια σας και χαρά σας". Έχει γράψει τους στίχους του ύμνου του Παναθηναϊκού. Το 1970 παρουσίαζε στην ΥΕΝΕΔ την εκπομπή *Ο ένας στους δυο κερδίζει*. Κατηγορήθηκε ότι συνεργαζόταν με το καθεστώς της Χούντας στην επταετία, ενώ έγραψε τους στίχους για τον Ύμνο της 21ης Απριλίου, σε μουσική του Γιώργου Κατσαρού.

Κατά τη Στρατιωτική δικτατορία συμμετείχε στους χουντικούς εορτασμούς της επετείου της 21ης Απριλίου στο Παναθηναϊκό Στάδιο ανάμεσα σε άλλους ηθοποιούς και τραγουδιστές. 

Ο δημοσιογράφος Δημήτρης Γκιώνης στην νεκρολογία για τον Οικονομίδη έγραψε πως υπήρξε *«ο μονοκράτορας μιας εποχής - εκείνης της αποεαμοποίησης, όπως την αποκάλεσε ο μακαρίτης Κώστας Πρετεντέρης - όπου το κλίμα δεν ήταν ευνοϊκό για όσους ήθελαν να προχωρήσουν περισσότερο κάποια πράγματα»* και ότι *«πέρασε με άνεση και στη δικτατορία, της οποίας υπήρξε ο διασκεδαστής και ο κύριος εκφραστής της πολιτιστικής της άποψης, με αποκορύφωμα τις ρωμαϊκές γιορτές του Σταδίου»*.

Φιλμογραφία
-----------

| Έτος | Τίτλος | Ρόλος |
| --- | --- | --- |
| 1954 | *Χαρούμενο ξεκίνημα* | Γιώργος Μαΐδης |
| 1957 | *Μαρία Πενταγιώτισσα* |  |
| 1958 | *Γερακίνα* |  |
| 1960 | *Καλημέρα, Αθήνα* | Γιώργος Οικονομίδης |
| 1961 | *Ο παλικαράς* |  |
| 1962 | *Μην ερωτεύεσαι το Σάββατο* |  |
| 1964 | *Έξω φτώχεια και καλή καρδιά* | Γιώργος Οικονομίδης |
| *Κάθε λιμάνι και καημός* |  |
| 1965 | *Κάλλιο πέντε και στο χέρι* | Γιώργος Κωνσταντινέας |
| 1966 | *Με τη λάμψη στα μάτια* |  |
| *Ήρωες* |  |
| 1968 | *Το ΠΡΟ-ΠΟ και τα μπουζούκια* |  |
| 1970 | *Σε ικετεύω, αγάπη μου* |  |
| 1971 | *Ο κάου-μπόυς του Μεταξουργείου* | Κιτς Χάραντ  |

Παραπομπές
----------

1. ↑  *Αθλητική Ηχώ, 31 Ιουλίου 1955 Αρχειοθετήθηκε 2017-02-02 στο Wayback Machine. συνέντευξη του ιδίου*
2. 1 2 3  «Γιώργος Οικονομίδης στο .retrodb.gr». www.retrodb.gr. Ανακτήθηκε στις 26 Οκτωβρίου 2010.
3. 1 2  «Γιώργος Οικονομίδης στο mygreek.fm». www.mygreek.fm. Αρχειοθετήθηκε από το πρωτότυπο στις 13 Οκτωβρίου 2010. Ανακτήθηκε στις 26 Οκτωβρίου 2010.
4. ↑  «Φίλοι μου αγαπημένοι...». Δημήτρης Φρεζούλης. Αρχειοθετήθηκε από το πρωτότυπο στις 28 Φεβρουαρίου 2009. Ανακτήθηκε στις 26 Οκτωβρίου 2010.
5. ↑  «Παναθηναϊκός (ΠΑΟ) στο soccer-anthems.com». www.soccer-anthems.com. Αρχειοθετήθηκε από το πρωτότυπο στις 29 Οκτωβρίου 2013. Ανακτήθηκε στις 26 Οκτωβρίου 2010.
6. ↑  Η σκοτεινή ιστορία του... ύμνου της Χούντας, 21/04/2020, Janus.gr
7. ↑  Ποιοι καλλιτέχνες τραγούδησαν τον ύμνο της Χούντας, musicheaven.gr
8. ↑  Oι καλλιτέχνες που τραγούδησαν τον ύμνο της Χούντας, thecaller.gr, 21/04/2018
9. ↑  Ο Βόγλης για τους καλλιτέχνες την περίοδο της χούντας, 25/04/2020, ogdoo.gr
10. ↑  Ο άγνωστος τσακωμός της Μελίνας Μερκούρη με τη Ρένα Βλαχοπούλου, 20 Σεπτεμβρίου 2018, ΤΑ ΝΕΑ
11. ↑  Γκιώνης, Δημήτρης (27 Απριλίου 1985). «χωρίς τίτλο». *Ελευθεροτυπία*: σελ. 10.
12. ↑  «Γιώργος Οικονομίδης (Ηθοποιός, Σεναριογράφος)». *Φίνος Φιλμ*. Ανακτήθηκε στις 23 Ιανουαρίου 2023.
13. ↑  «ΕΡΤ - Πρόγραμμα Τηλεόρασης & Ραδιοφώνου». *ΕΡΤ*. Ανακτήθηκε στις 23 Ιανουαρίου 2023.
14. ↑  Team, Monopoli (21 Ιουνίου 2022). «100 χρόνια Καμπανέλλης: Με τη λάμψη στα μάτια στην Ταινιοθήκη». *monopoli.gr*. Ανακτήθηκε στις 23 Ιανουαρίου 2023.
15. ↑  «Ο Καουμπόις του Μεταξουργείου». *iShow.gr*. Ανακτήθηκε στις 23 Ιανουαρίου 2023.